**Előterjesztés**

**Litér Község Önkormányzata Képviselő-testületének**

**a 2019.február 27 -i ülésére**

**Litér Község Önkormányzatának 2019. évi költségvetési rendelete**

**Tisztelt Képviselő-testület!**

Az államháztartásról szóló 2011. évi CXCV. törvény 23. § (1) (a továbbiakban: Áht) bekezdés alapján kapott felhatalmazás szerint Litér Község Önkormányzatának (a továbbiakban: önkormányzat) polgármestere, február 15. napig a Képviselő-testület részére benyújtja, a jegyző által elkészített 2019. évi költségvetési rendelettervezetet.

A költségvetési rendelet elfogadása előtt a Képviselő-testület külön határozatban dönt Litér Önkormányzat, és a Litéri Közös Önkormányzati Hivatal költségvetéséről.

A 2019. évi költségvetés a rendelkezésre álló központi információk, valamint a helyben képződő bevételeknek és az önkormányzat kötelezettségeinek, a ciklus programjában meghatározott feladatainak a figyelembevételével került összeállításra.

Magyarország 2019. évi központi költségvetéséről szóló 2018. évi L. törvény szerint az önkormányzatok finanszírozása a 2013. évtől bevezetett feladatalapú támogatási rendszerben történik. A feladatátrendeződést követő módosítások megjelennek a köznevelésben, valamint a szociális, kulturális és az igazgatási ágazat támogatásaiban is.

**Bevételek**

Állami hozzájárulások, finanszírozások:

Az önkormányzatok finanszírozásában a „kiegyenlítő” rendszer funkcióját 2013. évtől a beszámítás rendszere tölti be, amelyen keresztül a helyi önkormányzatokat megillető egyes költségvetési támogatások összegét csökkenti az elvárt bevétel - a 2015. évi iparűzési adóalap 0,55 %-a -2014. évtől differenciált módon.

Az állami hozzájárulások összesen **160.597** **ezer Ft** bevételt jelentenek a tárgyévi költségvetésben. Ez majdnem azonos a 2018. évivel, az adóerő képességünk alapján. Az Önkormányzat működési támogatása 61.332 ezer Ft, ebből beszámításra került 12.710 ezer Ft. Az elvonás érinti a településüzemeltetési támogatások és az egyéb önkormányzati feladatok támogatásának egészét. Az önkormányzat 2019.évben általános működési támogatásra csak az Önkormányzati Hivatalra jogosult 39.159 ezer Ft összegben.

Kötelező feladatok ellátásának bevételei:

A köznevelési feladatokra 75.430 ezer Ft, óvodaműködtetésre 11.136 ezer Ft, a gyermekek utaztatására 1.323 ezer Ft, az óvodapedagógusok minősítéséből eredő többletkiadások ellentételezésére 3.688 ezer Ft támogatás illeti meg az önkormányzatot.

Bölcsődei ellátásra 9.870 ezer Ft bevétel várható. A gyermekétkeztetési feladatokra a dolgozók bértámogatása 8.493 ezer Ft, a gyermekétkeztetés üzemeltetési támogatása 4.063 ezer Ft.

**Az óvodára összesen 97.792 ezer Ft állami bevételt kapunk.**

*Királyszentistván Önkormányzata 1.120 ezer Ft-ot ad át közvetlenül az Óvodai Társulásnak, ez Litér költségvetésében nem látszik.*

Az önkormányzat előzetes felmérések szerint 2019-ban nem vesz részt a rászoruló gyermekek szünidei étkeztetésében, de igény szerint év közben változhat.

A szociális és gyermekjóléti alapszolgáltatások feladatainak ellátására 3 400 ezer Ft bevételi előirányzattal számolunk, 2016. január 1.-től a közös önkormányzati hivatalt működtető települések esetében a családsegítési és gyermekjóléti szolgálati feladatokat a gesztor önkormányzat látja el, így a bevétel is itt jelenik meg.

Szociális étkezésre 3.156 ezer Ft állami támogatás érkezik a költségvetési évben.

Az önkormányzat sajátos működési bevételei:

Az önkormányzatok saját bevételei a 2018. bázisév adataiból az óvatos tervezést szem előtt tartva kerültek megállapításra, a tervezett összeg **101.950 ezer Ft.**

A helyi adók bevételei várhatóan emelkednek az iparűzési adó javuló behajtásai miatt. Az egy főre jutó adóerő képesség meghaladja a 32.000 Ft/fő összeget. A közhatalmi bevételek a tervezet szerint **92.200 ezer Ft** összegben állnak rendelkezésre. Iparűzési adóra 60.000 ezer Ft, építményadóra 16.000 ezer Ft, a magán kommunális adóra 8.000 ezer Ft gépjárműadóra 8000 ezer Ft, késedelmi pótlékra 100 ezer Ft, bírságra 100 ezer Ft bevételt terveztünk.

Egyéb működési bevételként **9.750 ezer Ft** került tervezésre, itt jelenik meg az értékpapír után kapott kamat, az önkormányzati lakások és egyéb helyiségek bérleti díja és megtérülő közüzemi díjai, valamint a tárgyi eszközök bérbeadásából származó bevétel és a vízhálózat bérleti díj bevétele.

Litér-Királyszentistván-Sóly Tulajdonközösség **4.672 ezer Ft** bevétellel számol, ez tartalmazza a bérleti díj bevételeket bruttó 4 572 ezer Ft értékben, és kamatbevételt 100 ezer Ft összegben.

Támogatásértékű bevételek:

2019. évben **26.874 ezer Ft**, mely a védőnői –és iskola egészségügyi ellátás 6.078 ezer Ft, és a közfoglalkoztatás finanszírozási bevétele 199 ezer Ft, valamint Királyszentistván Önkormányzat hozzájárulása az általános iskolai tanulók után 2.600 ezer Ft, és a Vis Maior helyzetre megítélt 795 ezer Ft. Királyszentistván Önkormányzata 6.647 ezer Ft-ot biztosít a Közös Hivatal költségvetésébe. A LEADER Helyi identitást és közösségi együttműködést segítő fejlesztés és a LEADER Önfenntartást segítő elő vidéki agrárhagyományok pályázat keretében összesen 10.550 ezer Ft támogatási összeg fog rendelkezésre állni.

A végelegesen átvett pénzeszközök:

A kölcsönök megtérülése **165 ezer Ft-ot** biztosít az Önkormányzatnak. Értékpapírok beváltására névérték szerint **74.940** ezer Ft összeg áll rendelkezésre. pályázatunk, sikeres. Főzőkonyha kapacitásbővítésre 20 000 ezer Ft pályázati összeget szeretnénk felhasználni.

Maradvány igénybevétele:

Az önkormányzat 2018. költségvetési évben előreláthatólag 377.841 ezer Ft maradvánnyal zár. Ebből a Tulajdonközösségre 18.869 ezer Ft jut, a fennmaradó 358.972 ezer Ft-ból 350.752 ezer Ft felhalmozásra kerül, 2.866 ezer Ft pedig az Ivóvízre fordítandó maradvány.

A maradványt egy összegben a 2019. évi főkönyv után igénybe is kell venni, ezzel biztosított, hogy a rovatos költségvetésben is megjelenjen az előző évi maradvány.

**Kiadások**

Az önkormányzati kiadások az előző költségvetési év teljesítései, valamint a 2019. évi felhalmozási terveknek megfelelően lettek megállapítva. Az előző évi kiadások természetesen aktualizálásra kerültek a tárgyévi jogszabályoknak megfelelően (munkabérek, szociális juttatások).

Működési kiadások előirányzata:

A személyi juttatások a hatályos jogszabályoknak megfelelően kerültek emelésre, igazodva a minimálbér és a garantált bérminimum ismételten emelt összegéhez. A közfoglalkoztatási bér 2019. évben egyelőre még nem emelkedik, ennél a foglalkoztatási típusnál a jelenleg érvényes hatósági szerződések szerint került a bér megtervezésre. Az év közbeni új szerződésekkel majd módosulni fog. Tervezett összeg 979 ezer Ft.

A munkáltatói járulékok a személyi kiadások járulékterheit tartalmazza. Az előirányzat 5.733 ezer Ft.

A dologi kiadások előirányzata emelkedett az előző évhez képest, a tervezett előirányzat 74.520 Ft.

Az ellátottak pénzbeli juttatásain 3.043 ezer Ft előirányzattal számolunk.

Az önkormányzat egyéb működési célú kiadása 177.448 ezer Ft, mely a következő főbb kiadásokból áll össze: (K5…)

* tartalék 49.230 ezer Ft
* műk.c. támogatás Óvodai Társulásnak (normatíva+komp.) 97.792 ezer Ft
* műk.c. támogatás Óvodai Társulásnak (működésre) 150 ezer Ft
* műk.c. támogatás Óvodai Társulásnak (óvoda működésre) 15.995 ezer Ft
* műk.c. támogatás önkormányzatoknak (Szoc.Társ-Hivatal) 601 ezer Ft
* műk.c. támogatás Szociális Társulásnak 4.245 ezer Ft
* műk.c. támogatás KBTÖT részére 468 ezer Ft
* Ref.Ált.Iskola műk.támogatása (úszásoktatás) 750 ezer Ft
* műk.c. támogatás Államháztartáson kívülre 915 ezer Ft

*(tagdíjak, alapítványok, járóbeteg ellátás stb.)*

* civil szervezetek és egyházak támogatása 6.000 ezer Ft
* műk.c. támogatás (fogorvosi hozzájárulás) 386 ezer Ft
* egyéb támogatás (pályagondnoki díj) 471 ezer Ft

A Litéri Óvodai Nevelés és Bölcsődei Társulás összevont költségvetése 150.059 ezer Ft főösszeggel rendelkezik, az alábbiak szerint:

* Bevételi oldal: 97.742 ezer Ft állami normatíva, 15.994 ezer Ft önkormányzati támogatás, 32.266 ezer Ft étkezési díj bevétel, 2.201 ezer Ft maradvány igénybevétel, 537 ezer Ft közfoglalkoztatási bevétel.
* A kiadási oldalon 149.932 ezer Ft-ot jelent a működési előirányzat, a fennmaradó 127 ezer Ft felhalmozási előirányzatra került tervezésre.

*(Az Óvodai Társulás 150 ezer Ft működési kiadással került tervezésre ennek fedezete 150 ezer Ft önkormányzati támogatás ..)*

Felhalmozási kiadások előirányzata:

A felhalmozási kiadásoknál azok a feladatok jelennek meg, amelyekhez költséget is tudunk rendelni.

A beruházási kiadások 322.272 ezer Ft-tal szerepelnek a költségvetésben, melynek részletes bemutatását az előterjesztés 4. melléklete tartalmazza.

A felújítási kiadásoknál 28.479 ezer Ft előirányzattal számolunk, mely részletesen az előterjesztés 4. mellékletében látható.

**További felhalmozási tervek:**

Jövőbeni feladat a szennyvíztisztító telep fejlesztése, melyet pályázati forrás felhasználásával szeretnénk megvalósítani. Az ivóvíz szolgáltatás fejlesztése a gördülő terv szerint pályázat és eszközhasználati díj forrásából valósul meg.

A műfüves futballpálya is felújítást igényel, melynek forrását 30% önrész mellett támogatási bevételből kerülne kivitelezésre.

Finanszírozási kiadások előirányzata:

A Közös Önkormányzati hivatal finanszírozása 59.072 ezer Ft kiadást jelent, melynek forrása az alábbiak szerint tevődik össze:

* állami finanszírozás 39.159 ezer Ft
* Királyszentistván Önk. hozzájárulása 6.647 ezer Ft
* Litér Község Önkormányzata 19.913 ezer Ft

Finanszírozási kiadásként jelenik meg az Államkincstártól kapott január havi megelőlegezés 5.309 ezer Ft összegben.

**Összegzés**

Az Önkormányzat a takarékos és megfontolt gazdálkodásnak köszönhetően jelentősen csökkenti a működési kiadásait az előző évhez képest.

A felhalmozási kiadások jellemzően a pályázati forrásból kerülnek finanszírozásra. Litér önkormányzata 49.230 ezer Ft tartalékot tervez a tárgyévi költségvetésében, ebből a Tulajdonközösség 22.490 ezer Ft , az ivóvíz tartalék 2.866 ezer Ft, Litér Község Önkormányzata 23.874 tartalékkal tervez a 2019. évi költségvetésében.

Az előterjesztés mellékletei:

1. Bevételek kormányzati funkciók szerint
2. Kiadások kormányzati funkciók szerint
3. Előirányzat felhasználási terv
4. Felhalmozási kiadások
5. Litér-Királyszentistván-Sóly Szennyvízcsatorna.
6. Tulajdonközösség
7. Tárgyév és a tárgyévet követő 3 év tervezete

Kérem a Tisztelt Képviselő-testület, hogy Litér Község Önkormányzatának 2019. évi költségvetését megvitatni és elfogadni szíveskedjenek.

Litér, 2019. február 15.

 Szedlák Attila sk.

 polgármester